CELEX: 32014D0306
Language: et
Date: 2014-05-13 00:00:00
Title: 2014/306/EL: Nõukogu otsus, 13. mai 2014 , protokolli (millega määratakse kindlaks Euroopa Liidu ja Seišelli Vabariigi vahelises kalandusalases partnerluslepingus sätestatud kalapüügivõimalused ja rahaline toetus) Euroopa Liidu nimel sõlmimise kohta

29.5.2014   
            
            
               ET
            
            
               Euroopa Liidu Teataja
            
            
               L 160/4
            
         NÕUKOGU OTSUS,
   13. mai 2014,
   protokolli (millega määratakse kindlaks Euroopa Liidu ja Seišelli Vabariigi vahelises kalandusalases partnerluslepingus sätestatud kalapüügivõimalused ja rahaline toetus) Euroopa Liidu nimel sõlmimise kohta
   
      (2014/306/EL)
   
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõike 6 punktiga a ja artikli 218 lõikega 7,
   võttes arvesse Euroopa Komisjoni ettepanekut,
   võttes arvesse Euroopa Parlamendi nõusolekut
   ning arvestades järgmist:
   
               (1)
            
            
               Nõukogu kiitis 5. oktoobril 2006 määrusega (EÜ) nr 1562/2006 (1) heaks Euroopa Ühenduse ja Seišelli Vabariigi vahelise kalandusalase partnerluslepingu (2) („partnerlusleping”).
            
         
               (2)
            
            
               Protokolliga (3) määrati kindlaks partnerluslepinguga sätestatud kalapüügivõimalused ja rahaline toetus. Viimane protokoll kaotab kehtivuse 17. jaanuaril 2014.
            
         
               (3)
            
            
               Liit on pidanud läbirääkimisi Seišelli Vabariigiga uue protokolli üle, millega määratakse kindlaks partnerluslepingus sätestatud kalapüügivõimalused ja rahaline toetus („uus protokoll”).
            
         
               (4)
            
            
               Kooskõlas nõukogu otsusega 2014/5/EL (4) allkirjastati uus protokoll, tingimusel et seda kohaldatakse ajutiselt alates 18. jaanuarist 2014.
            
         
               (5)
            
            
               Partnerluslepinguga on asutatud ühiskomitee, mille ülesanne on partnerluslepingu rakendamise jälgimine. Lisaks võib ühiskomitee kooskõlas protokolliga heaks kiita teatavad protokolli muudatused. Kõnealuste muudatuste heakskiitmise hõlbustamiseks tuleks anda komisjonile volitused need teatavatel tingimustel lihtsustatud korras heaks kiita.
            
         
               (6)
            
            
               Seega on liidu huvides rakendada partnerluslepingut protokolli kaudu, millega määratakse kindlaks kalapüügivõimalused ja rahaline toetus ning määratletakse vastutustundliku ja jätkusuutliku kalapüügi edendamise tingimused Seišellide vetes.
            
         
               (7)
            
            
               Uus protokoll tuleks heaks kiita,
            
         ON VASTU VÕTNUD KÄESOLEVA OTSUSE:
   Artikkel 1
   Protokoll, millega määratakse kindlaks Euroopa Liidu ja Seišelli Vabariigi vahelises kalandusalases partnerluslepingus sätestatud kalapüügivõimalused ja rahaline toetus („protokoll”), kiidetakse liidu nimel heaks (5).
   Artikkel 2
   Nõukogu eesistuja esitab liidu nimel protokolli artiklis 16 sätestatud teate.
   Artikkel 3
   Võttes arvesse lisas esitatud sätteid ja tingimusi, on komisjon volitatud kiitma ühiskomitees liidu nimel heaks protokolli tehtavad muudatused.
   Artikkel 4
   Käesolev otsus jõustub järgmisel päeval pärast selle avaldamist Euroopa Liidu Teatajas
       (6).
   
      Brüssel, 13. mai 2014
      
         
            Nõukogu nimel
         
         
            eesistuja
         
         E. VENIZELOS
      
   
   
      (1)  Nõukogu 5. oktoobri 2006. aasta määrus (EÜ) nr 1562/2006, mis käsitleb Euroopa Ühenduse ja Seišelli Vabariigi vahelise kalandusalase partnerluslepingu sõlmimist (ELT L 290, 20.10.2006, lk 1).
   
      (2)  ELT L 290, 20.10.2006, lk 2.
   
      (3)  ELT L 345, 30.12.2010, lk 3.
   
      (4)  Nõukogu 16. detsembri 2013. aasta otsus 2014/5/EL protokolli (millega määratakse kindlaks Euroopa Liidu ja Seišelli Vabariigi vahelises kalandusalases partnerluslepingus sätestatud kalapüügivõimalused ja rahaline toetus) allkirjastamise ja ajutise kohaldamise kohta (ELT L 4, 9.1.2014, lk 1).
   
      (5)  Protokoll koos allkirjastamise otsusega on avaldatud ELTs L 4, 9.1.2014, lk 3.
   
      (6)  Nõukogu peasekretariaat avaldab protokolli jõustumise kuupäeva Euroopa Liidu Teatajas.
   
      LISA
      Volituste kohaldamisala ja menetlus ühiskomitees võetava liidu seisukoha kindlaksmääramiseks
      
                  1)
               
               
                  Komisjonil on volitused pidada Seišelli Vabariigiga läbirääkimisi ning vajaduse korral ja kooskõlas käesoleva lisa punktiga 3 kiita heaks protokolli muudatused seoses järgmiste küsimustega:
                  
                              a)
                           
                           
                              protokolli artikli 5 lõike 1 kohane kalapüügivõimaluste läbivaatamine;
                           
                        
                              b)
                           
                           
                              protokolli artikli 3 kohane valdkondliku toetuse rakenduskord;
                           
                        
                              c)
                           
                           
                              protokolli 8. liite punkti 9 kohane laevaseiresüsteemi (VMS) käsitlevate tehniliste eeskirjade ja protokolli artikli 5 lõike 3 kohane samalaadsete tehniliste sätete läbivaatamine.
                           
                        
            
                  2)
               
               
                  Partnerluslepingu alusel asutatud ühiskomitees liit
                  
                              a)
                           
                           
                              toimib kooskõlas eesmärkidega, mida liit taotleb ühise kalanduspoliitika raames;
                           
                        
                              b)
                           
                           
                              järgib nõukogu 19. märtsi 2012. aasta järeldusi, mis käsitlevad komisjoni teatist ühise kalanduspoliitika välismõõtme kohta;
                           
                        
                              c)
                           
                           
                              edendab seisukohti, mis on kooskõlas piirkondlike kalandusorganisatsioonide poolt vastu võetud asjaomaste eeskirjadega.
                           
                        
            
                  3)
               
               
                  Kui ühiskomitee koosolekul on kavas vastu võtta otsus punktis 1 osutatud protokolli muudatuste kohta, võetakse vastu vajalikud meetmed selleks, et liidu nimel väljendatavas seisukohas oleks arvesse võetud uusimaid statistilisi, bioloogilisi ja muid asjakohaseid komisjonile edastatud andmeid.
                  Sel eesmärgil ja nimetatud andmetele tuginedes edastavad komisjoni talitused piisava ajavaruga enne asjaomast ühiskomitee koosolekut nõukogule või nõukogu ettevalmistavatele organitele analüüsimiseks ja heakskiitmiseks ettevalmistava dokumendi, milles on esitatud kavandatava liidu seisukoha üksikasjad.
                  Punkti 1 alapunktis a osutatud küsimustes on kavandatava liidu seisukoha heakskiitmiseks nõukogus vajalik kvalifitseeritud häälteenamus. Muudel juhtudel loetakse ettevalmistavas dokumendis kavandatav liidu seisukoht heaks kiidetuks, kui blokeeriva vähemusega võrdne arv liikmesriike ei avalda selle suhtes vastuseisu nõukogu ettevalmistava organi koosolekul või 20 päeva jooksul ettevalmistava dokumendi kättesaamisest, olenevalt sellest, kumb sündmus leiab aset varem. Vastuseisu korral edastatakse küsimus lahendamiseks nõukogule.
                  Kui edasiste koosolekute käigus, sealhulgas kohapeal, ei suudeta kokkulepet saavutada, et võtta liidu seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele.
                  Komisjonil palutakse võtta õigel ajal ühiskomitee otsuse suhtes vajalikud järelmeetmed, kaasa arvatud vajaduse korral asjaomase otsuse avaldamine Euroopa Liidu Teatajas ning kõnealuse otsuse rakendamiseks vajalike ettepanekute esitamine.